**1.1**

Cynthia prima suis miserum me cepit ocellis,

    contactum nullis ante cupidinibus.

Tum mihi constantis deiecit lumina fastus

    et caput impositis pressit Amor pedibus,

donec me docuit castas odisse puellas                 5

    improbus, et nullo vivere consilio.

Ei mihi, iam toto furor hic non deficit anno,

    cum tamen adversos cogor habere deos.

Milanion nullos fugiendo, Tulle, labores

    saevitiam durae contudit Iasidos.                 10

Nam modo Partheniis amens errabat in antris,

    ibat et hirsutas ille videre feras;

ille etiam Hylaei percussus verbere rami

    saucius Arcadiis rupibus ingemuit.

Ergo velocem potuit domuisse puellam:                 15

    tantum in amore fides et benefacta valent.

In me tardus Amor non ullas cogitat artes,

    nec meminit notas, ut prius, ire vias.

At vos, deductae quibus est fallacia lunae

    et labor in magicis sacra piare focis,                 20

en agedum dominae mentem convertite nostrae,

    et facite illa meo palleat ore magis!

Tunc ego crediderim vobis sidera et amnes

    posse Cytinaeis ducere carminibus.

Aut vos, qui sero lapsum revocatis, amici,                 25

    quaerite non sani pectoris auxilia.

Fortiter et ferrum saevos patiemur et ignes,

    sit modo libertas quae velit ira loqui.

Ferte per extremas gentes et ferte per undas,

    qua non ulla meum femina norit iter:                 30

vos remanete, quibus facili deus annuit aure,

    sitis et in tuto semper amore pares.

In me nostra Venus noctes exercet amaras,

    et nullo vacuus tempore defit Amor.

Hoc, moneo, vitate malum: sua quemque moretur                 35

    cura, neque assueto mutet amore locum.

Quod si quis monitis tardas adverterit aures,

    heu referet quanto verba dolore mea!

**2.12**

Quicumque ille fuit, puerum qui pinxit Amorem, 1

    nonne putas miras hunc habuisse manus?

Is primum vidit sine sensu vivere amantis,

    et levibus curis magna perire bona.

Idem non frustra ventosas addidit alas, 5

    fecit et humano corde volare deum:

scilicet alterna quoniam iactamur in unda,

    nostraque non ullis permanet aura locis.

Et merito hamatis manus est armata sagittis,

    et pharetra ex umero Gnosia utroque iacet: 10

ante ferit quoniam, tuti quam cernimus hostem,

    nec quisquam ex illo vulnere sanus abit.

In me tela manent, manet et puerilis imago:

    sed certe pennas perdidit ille suas;

evolat ei nostro quoniam de pectore nusquam, 15

    assiduusque meo sanguine bella gerit.

Quid tibi iucundum est siccis habitare medullis?

    Si pudor est, alio traice duella tua!

Intactos isto satius temptare veneno:

    non ego, sed tenuis vapulat umbra mea. 20

Quam si perdideris, quis erit qui talia cantet,

    (haec mea Musa levis gloria magna tua est),

qui caput et digitos et lumina nigra puellae,

    et canat ut soleant molliter ire pedes?

**2.17**

Mentiri noctem, promissis ducere amantem,

    hoc erit infectas sanguine habere manus!

Horum ego sum vates, quotiens desertus amaras

    explevi noctes, fractus utroque toro.

vel tu Tantalea moveare ad flumina sorte, 5

    ut liquor arenti fallat ab ore sitim;

vel tu Sisyphios licet admirere labores,

    difficile ut toto monte volutet onus;

durius in terris nihil est quod vivat amante,

    nec, modo si sapias, quod minus esse velis. 10

Quem modo felicem invidia admirante ferebant,

    nunc decimo admittor vix ego quoque die.

Nunc iacere e duro corpus iuvat, impia, saxo,

    sumere et in nostras trita venena manus;

nec licet in triviis sicca requiescere luna, 15

    aut per rimosas mittere verba fores.

Quod quamvis ita sit, dominam mutare cavebo:

    tum flebit, cum in me senserit esse fidem.

**2.19**

Etsi me invito discedis, Cynthia, Roma,

    laetor quod sine me devia rura coles.

nullus erit castis iuvenis corruptor in agris,

    qui te blanditiis non sinat esse probam;

nulla neque ante tuas orietur rixa fenestras, 5

    nec tibi clamatae somnus amarus erit.

sola eris et solos spectabis, Cynthia, montis

    et pecus et finis pauperis agricolae.

illic te nulli poterunt corrumpere ludi,

    fanaque peccatis plurima causa tuis. 10

illic assidue tauros spectabis arantis,

    et vitem docta ponere falce comas;

atque ibi rara feres inculto tura sacello,

    haedus ubi agrestis corruet ante focos;

protinus et nuda choreas imitabere sura; 15

    omnia ab externo sint modo tuta viro.

ipse ego venabor: iam nunc me sacra Dianae

    suscipere et Veneri ponere vota iuvat.

incipiam captare feras et reddere pinu

    cornua et audaces ipse monere canis; 20

non tamen ut vastos ausim temptare leones

    aut celer agrestis comminus ire sues.

haec igitur mihi sit lepores audacia mollis

    excipere et stricto figere avem calamo,

qua formosa suo Clitumnus flumina luco 25

    integit, et niveos abluit unda boves.

tu quotiens aliquid conabere, vita, memento

    venturum paucis me tibi Luciferis.

hic me nec solae poterunt avertere silvae,

    nec vaga muscosis flumina fusa iugis, 30

quin ego in assidua mutem tua nomina lingua:

    absenti nemo non nocuisse velit.

**3.23**

Ergo tam doctae nobis periere tabellae,

    scripta quibus pariter tot periere bona!

has quondam nostris manibus detriverat usus,

    qui non signatas iussit habere fidem.

illae iam sine me norant placare puellas, 5

    et quaedam sine me verba diserta loqui.

non illas fixum caras effecerat aurum:

    vulgari buxo sordida cera fuit.

qualescumque mihi semper mansere fideles,

    semper et effectus promeruere bonos. 10

forsitan haec illis fuerint mandata tabellis:

    'irascor, quoniam es, lente, moratus heri.

an tibi nescio quae visa est formosior? an tu

    non bona de nobis crimina ficta iacis?'

aut dixit: 'venies hodie, cessabimus una: 15

    hospitium tota nocte paravit Amor,'

et quaecumque volens reperit non stulta puella

    garrula, cum blandis dicitur hora dolis.

me miserum, his aliquis rationem scribit avarus

    et ponit duras inter ephemeridas! 20

quas si quis mihi rettulerit, donabitur auro:

    quis pro divitiis ligna retenta velit?

i puer, et citus haec aliqua propone columna,

    et dominum Esquiliis scribe habitare tuum.